Gal 5:13-26 Vryheid in Christus vra dienswerk

Teks: “*Liewe broers en susters\*, julle is geroep om in vryheid te leef. Moet net nie die vryheid misbruik om sondige begeertes te bevredig nie, maar gebruik dit om mekaar met liefde te dien.*. *(v 13. NLV)*

Preek:

Die **grootste geskenk** wat jy kan ontvang,   
is jou VRYHEID in Jesus Christus.

Die feit dat Jesus Christus aan die kruis gesterf het  
om jou van jou sondeskuld los te koop.

**Dit is joune – deurdat jy dit glo...**

Dit maak jou vry  
dat jy voor God staan met geen sondeskuld.

Vraag is of die mens hierdie vryheid kan hanteer?

In die beroemde Dostojefski verhaal van die ontmoeting tussen Christus en die Groot Inkwisiteur, beweer die Groot Inkwisiteur dat God ‘n fout gemaak het om aan die mens soveel vryheid te gee. Hy meen God het sy mense oorskat. Hulle kan die vryheid nie hanteer nie. Daarom het die kerk hierdie angswekkende las van hulle weggeneem en beheer oor hul lewens oorgeneem. Christus moet daarom nie kom inmeng nie, want dan verongeluk hy alles. Christus moet geëlimineer word. Vir Hom is daar nie plek in die kerk nie, aldus die groot Inkwisiteur (Du Toit, A. Vier jou bevryding p166)

**Paulus verskil absoluut hiervan**.

Christus is en het die vryheid bewerk   
wat geestelike groei, geluk en geestlike volwassenheid bring (du Toit, A)

Vryheid!  
Wat ‘n voorreg!  
Wat ‘n genade...

**Ongelukkig verstaan baie Christene die vryheid verkeerd**.  
Vryheid in Christus is nie;

* **Geestelike hoogmoed** – waar sommige gelowige dink hulle is beter gelowiges as ander. As jy byvoorbeeld nie in tale kan praat nie, is jy in hulle oe nog nie op ‘n spesifieke geloofsvlak.
* **Geestelike selfsugtigheid**. - Ek is so vol van myself dat net “ek” en “myself” vir my saak maak.   
  Dit veroorsaak dat ek my geloof vir myself hou en met niemand deel nie. Ander se saligheid traak my glad nie, solank my saak met die Here net reg is.
* “**Net my kerk se mense gaan hemel toe**”. - U ken die grappie wat vertel word van die Petrus wat mense begelei deur die hemel en hulle kom op ‘n groepie daar in ‘n hoekie af en die die besoekers vra: Wie is dit? Het Petrus geantwoord: Sjuut! Dit is die doppers. Hulle dink dit is net hulle in die hemel.
* **Net my ras of kultuurgroep kan gered word**. Gelowiges wat glo dat Jesus slegs vir mense “soos hulle” (hul eie ras of kultuurgroep) gesterf het. Dus ander kan nie salig word nie.
* **Lisensie vir sonde** – Dat gelowiges meen, hul vryheid gee vir hulle die mandaat om enige iets te kan doen. Dit was die geval by die Galasiërs. Die gedagte van ek is vry. Ek kan doen net wat my hart of selfs sondige begeertes my toe lei.
* **Dienswerk** - Mense wat tereg glo dat hul vryheid hul moet lei of daartoe bring om dienswerk te doen maar hul doen dit om die verkeerde redes.

Ons is nou al ‘n paar maande met dienswerk in die gemeente besig.  
Tog lyk dit vir my of **daar verwarring is oor die redes vir dienswerk.**

Een van die grootste **demotiveerders** is,   
wanneer ‘n mens **nie die rede kan insien** waarom jy iets moet doen nie..  
Baie gou verloor jy stoom en die werk bly ongedaan.

**Hoekom - dienswerk?**

Miskien moet ons eers kyk na ‘n paar verkeerde motiverings vir dienswerk:

1. **Bevrediging van ‘n behoefte.**

So onder die son gesien lyk dit nie na iets wat verkeerd kan wees nie. Vb. Jy sien ‘n bejaarde sukkel om oor ‘n straat te kom en die behoefte aan hulp maak dat jy gaan help.

Die probleem is, dit kan nie die enigste motivering of rede wees waarom jy hulpverleen nie.

1. Dikwels voel mense **skuldig voel oor sonde van die verlede**,   
   en dit maak dat hul dienswerk lewer.  
   Hulle probeer op die manier vir die sonde vergoed.   
     
   Dit kom meestal voor waar gelowiges nie genade verstaan nie.   
   Hulle voel hulle moet nog iets doen om te vergoed vir die sonde wat hul voorheen gedoen het en wat nog in hul lewens voorkom.   
   Daarom dien hulle vanuit ‘n skuldgevoel.   
     
   Feit is: Jesus se verlossingswerk aan die kruis is voldoende. Daar is niks kort of wat bygevoeg moet word sodat jy verlossing kan ontvang nie.   
   Jy is verlos! Die volle prys vir jou sondeskuld is betaal.   
   Die vryspraak is gelewer. Jy is reeds vry!
2. **Goedkeuring.** Dit is een van die mees algemene redes hoekom mense dienswerk lewer. Hulle soek God se aanvaarding of goedkeuring.   
     
   Ons hele lewe draai om prestasie. Jy moet presteer om jou werkgewer, selfs ouers, jou onderwysers, die maatskappy te vrede te stel. Nou pas mense die selfde beginsel op hul verhouding met God toe. Jy moet presteer om God se guns te verwerf...   
     
   Feit is: Jy kan niks doen om God se goedkeuring en aanvaarding te laat toeneem nie.   
   Hy kan nie meer van jou dink as wat Hy reeds van jou dink nie.   
   Hy dink reeds soveel van jou dat Hy sy Seun as losprys in jou plek vir jou sonde gegee het.

1. **Verdienste**. Dat gelowiges glo: Hoe meer dienswerk hulle doen, hoe liewer gaan God vir hul wees. Hoe beter gaan hulle in sy boekies vaar...   
     
   Feit is: Dit is werkheiliging. Jy glo: Jy verdien God se guns en liefde deur jou werke. Hoe beter jy doen, hoe liewer is die Here vir jou.   
     
   Dit is totaal kontra genade en die boodskap van die Bybel.   
     
   So ‘n lewe stuur op ‘n ramp af.   
     
   Wat gaan gebeur as so ‘n persoon die dag byvoorbeeld as gevolg van swakgesondheid nie meer dienswerk kan doen nie?   
   Sou dit dan beteken dat die Here minder lief vir hom of haar gaan wees. Gaan jy dan nie meer in die Here se goeie boekies wees nie?
2. **Tradisie**. Dit het al ‘n paar keer gebeur dat wanneer ek mense komplimenteer met hul dienswerk in die kerk, dat hulle vertel: dit is maar hoe hul leef.   
     
   Dit was oupa of ouma, pa en ma se leefgewoontes en daarom val ek ook daarby in.   
   Dit is baie mooi as mense dienswerk lewer maar die primere rede moet nie tradisie wees nie.

**Wat is dienswerk &**

**Wat behoort die motivering vir dienswerk te wees?**

Dienswerk is liefde

Liefde op grond van dit wat Jesus Christus aan die kruis vir jou gedoen het.

Daar aan die kruis sien jy God se liefde vir jou so groot  
dat Iemand sterf in jou plek  
So groot dat jy gered word daardeur...

So groot dat dit jou opgewonde behoort te maak.

As jy **werklik snap hoe groot God se liefde vir jou is**  
kan jy nie anders as om sy voorbeeld te volg  
as om iets van die liefde wat jy van hom ontvang het,   
 uit te deel.

Want **liefde is bedoel om bewys en uitgedeel** te word.

Hoe doen ‘n mens dit?

Jesus stel die voorbeeld.

**Na die laaste Avondmaal** saam met sy dissipels,   
het hy opgestaan, ‘n handdoek soos ‘n voorskoot aangesit   
 (die gestalte van ‘n slaaf),   
water in ‘n skottel gegooi  
en begin om sy dissipels se voete te was.

U sien,

*diens gedryf deur Gees van Jesus Christus  
betrek ons by daardie gewone alledaagse  
en dikwels verskuilde dade van hulpvaardigheid  
wat tot voordeel van die ander is   
en die heerskappy van God in die wêreld uitbrei* (Hudson., T)

Groot vraag is **WAAR begin jy?**

Begin sommer by jou **eie huisgesin**.  
Betoon liefde aan jou ouers, jou man, jou vrou.  
Vra jouself: wat is daar waarmee jy hulle kan dien

Jou **kinders?**  
Hoe kan jy hulle dien?

Een van die grootste liefdesdienswerke wat jy vir hulle kan doen is om hulle van die Here te leer..

Jou kleinkinders – wat ‘n geleentheid om hulle van die Here te vertel.

Jou **gemeenskap**, die mense op jou lewenspad.  
Hoe bewys jy aan hulle liefde?

Die **stukkende mense in die samelewing?**Die haweloses, die eensames,   
Die enkel ouers...

Die ongehude moeders,   
Die rantfigure

Kyk na Jesus.  
Kyk hoe het hy God se liefde aan die mense om Hom bewys.  
Hy was die voorbeeld van dienslewering gedryf deur liefde.

Dit is wat vryheid bring

Wat maak dat jy daarmee volhou?

*Daar is geen beter brandstof vir diens,   
wat langer brand en meer energie voorsien,  
as die liefde nie (Donald Whitney)*

Liefde wat ten doel het om ander te bevoordeel  
is die dienswerk wat God van jou verwag.

Amen

Bronnelys:

Verskeie bybelvertalings en kommentare oa

De Wet, J. 2007. Handboek vir die Christen leefstyl.

Du Toit, A 2012. Vier jou bevryding. Die boodskap van Galasiërs vir vandag.